Grondwethof sê later oor Aarto(Argieffoto: Verskaf) Die Konstitusionele Hof het uitspraak voorbehou in die drukgroep Outa se aansoek om die omstrede Wet op die Administratiewe Beregtiging van Padverkeersoortredings, beter bekend as Aarto, ongrondwetlik te laat verklaar. “Ons is steeds vol vertroue dat die regters ons aansoek gunstig sal oorweeg. Aarto moet geskrap word en na wetgewers terugverwys word,” sê adv. Stephanie Fick, uitvoerende direkteur van Outa. Die Pretoriase hooggeregshof het in Januarie vanjaar bevind Aarto is ongrondwetlik en ongeldig. Die hof het bevind die wetgewing maak inbreuk op die uitvoerende bevoegdhede van die provinsiale en plaaslike regering. Die Konstitusionele Hof moet egter die uitspraak bekragtig en tot dan bly die wetgewing van krag. Outa het in Februarie sy aansoek vir bekragtiging by die land se hoogste hof ingedien en die saak is Dinsdag aangehoor. Outa het aangevoer die Konstitusionele Hof moet die bevel bekragtig wat dan sal beteken die parlement en die minister van vervoer moet die wetgewing herskryf of vervang. Die minister van vervoer, die Padverkeersoortredingsowerheid (RTIA) en die Padverkeerbestuurskorporasie (RTMC) het vir die behoud van die wetgewing gevra. Die Stad Kaapstad het as vriend van die hof tot die saak toegetree en het ook betoë teen die behoud van die wetgewing gelewer. Aarto skuif padverkeersoortredings na buite die raamwerk van die Strafregwet en die howe na ŉ administratiewe proses. Outa sê groot gedeeltes van die wetgewing geld reeds in die Johannesburg- en Tshwane-metro en die Stad Kaapstad, maar nie in die res van die land nie. Die sogenaamde strafpuntestelsel wat met rybewyse verbind word is deel van Aarto, maar is tot dusver nie in werking gestel nie.